section_heading: Trgovačka škola
paragraph_text: Odmah po zatvaranju Trgovačke škole provode se koraci ka otvaranju Trgovačke akademije. Već 1921. godine izdvojena su sredstva za stručnu trgovačku školu. Godine 1922. za trgovačku školu sredstva su osigurana proračunom. Usporedno je vođena prepiska s pokrajinskom upravom za osiguravanje potrebnih dozvola. Tijekom 1921. traju aktivnosti na osiguravanju proračunskih sredstava kojima je 1922. odobreno uspostavljanje stručne trgovačke škole. Školske 1923./24. u Brčkom se otvara prvi razred Trgovačke akademije. Nema podataka koliko je učenika bilo upisano tada, ali postoje podatci prema kojima se u školsku 1924./25. godini u I. i II. razred upisalo ukupno 68 učenika (40 muških i 28 ženskih). Prvi maturantski ispiti održani su 1927. godine. Ispitu je pristupilo 18 kandidata. Početkom školske 1930./31. godine Državna trgovačka akademija u Brčkom premješta se u Banja Luku, da bi od školske 1939./40. godine došlo do njezinog ponovnog otvaranja u Brčkom. Akademija je radila i za vrijeme Drugoga svjetskoga rata, kao i poslije njegova završetka.